Twee vas oor gesteelde hareDie bokse volg gesteelde haarstukke Foto: SAPD Twee mans is Saterdagoggend vroeg in Johannesburg se middestad in hegtenis geneem in verband met ŉ groot aantal haarstukke wat vermoedelik gesteel is. “Polisiebeamptes was op roetinepatrollie toe hulle ŉ verdagte wit Nissan Diesel-vragmotor in die middestad opgemerk het wat vinnig gery het,” het ao Xoli Mbele, woordvoerder van die polisie, Sondag in ŉ verklaring gesê. Die beamptes het omstreeks 01:00 die vragmotor op die hoek van Albertina Sisulu- en Parkstraat in Fordsburg afgetrek. Die bestuurder was alleen in die kajuit. “Hulle het die vragmotor oopgemaak en een man het agterin agter bokse weggekruip. Die twee kon nie ŉ verduideliking verskaf waarheen hulle met die bokse op pad is nie,” het Mbele bygevoeg. Terwyl die beamptes nog op die toneel was, het hulle inligting ontvang van ŉ vragmotor wat tydens ŉ rooftog by die China Multi Complex op die hoek van Main Reef- en Hanoverweg gebruik is. Ses verdagtes het glo die sentrum betree. Hulle het dieselfde uniforms aangehad as dié wat deur die sentrum se veiligheidswagte gebruik word. Die mans het drie veiligheidswagte met ŉ vuurwapen gedreig en hulle geboei. “Hulle het die bokse vol haarstukke in die vragmotor gelaai,” het Mbele verduidelik. “Altesaam 126 bokse met haarstukke is gevind.” Vier van die verdagtes is nog op vrye voet. Die ondersoek duur voort. Die twee mans wat in hegtenis geneem is, onderskeidelik 32 en 33 jaar oud, sal binnekort in die Johannesburgse landdroshof verskyn.